Document ID: 31988L0483

*****
ΟΔΗΓΙΑ ΤΗΣ ΕΠΙΤΡΟΠΗΣ
της 14ης Ιουλίου 1988
για τροποποίηση των παραρτημάτων της οδηγίας 70/524/ΕΟΚ του Συμβουλίου περί των πρόσθετων υλικών στη διατροφή των ζώων
(88/483/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 70/524/ΕΟΚ του Συμβουλίου της 23ης Νοεμβρίου 1970 περί των πρόσθετων υλικών στη διατροφή των ζώων (1), όπως τροποποιήθηκε τελευταία από την οδηγία 88/228/ΕΟΚ (2), και ιδίως το άρθρο 7,
Εκτιμώντας:
ότι οι διατάξεις της οδηγίας 70/524/ΕΟΚ προβλεπουν ότι το περιεχόμενο των παρατηρήσεων πρέπει να προσαρμόζεται συνεχώς στην εξέλιξη των επιστημονικών και τεχνικών γνώσεων· ότι τα παραρτήματα κωδικοποιήθηκαν με την οδηγία 85/429/ΕΟΚ της Επιτροπής (3)·
ότι είναι απαραίτητο να συμπληρωθεί ο κατάλογος των περιπτώσεων που προβλέπονται στο παράρτημα Ι κατά τις οποίες ο μπεντονίτης-μοντμοριλλονίτης είναι δυνατόν, χωρίς να υπάρχει κίνδυνος αλληλεπίδρασης, να αναμειχθεί με αντιβιοτικά, κοκκιδοστατικά ή άλλες φαρμακευτικές ουσίες·
ότι ο περλίτης που χρησιμοποιείται σαν λυτική ουσία ανταποκρίνεται από κάθε άποψη στα κριτήρια που διέπουν την αποδοχή των προσθέτων υλών· ότι, κατά συνέπεια, πρέπει να επιτραπεί η χρήση του περλίτη σε ολόκληρη την Κοινότητα·
ότι οι κανονισμοί (ΕΟΚ) αριθ. 368/77 (4) και 443/77 (5) της Επιτροπής, όπως τροποποιήθηκαν τελευταία από τους κανονισμούς (ΕΟΚ) αριθ. 222/88 (6) και (ΕΟΚ) αριθ. 1413/87 (7) αντίστοιχα, προβλέπουν τη χρησιμοποίηση ορισμένων ενώσεων του σιδήρου και του χαλκού για τη μετουσίωση του αποβουτυρωμένου γάλακτος σκόνης, που προορίζεται για την διατροφή ζώων άλλων εκτός από τα νεαρά μοσχάρια· ότι το παράρτημα Ι της οδηγίας 70/524/ΕΟΚ πρέπει να προσαρμοστεί ανάλογα·
ότι δεν έχει περατωθεί η μελέτη του αυξητικού παράγοντα « νιτροβίνη» που περιλαμβάνεται στο παράρτημα ΙΙ και, ως εκ τούτου, επιτρέπεται σε εθνικό επίπεδο· ότι, για το λόγο αυτό, είναι αναγκαίο να παραταθεί η προθεσμία έγκρισης του προσθέτου αυτού για καθορισμένη περίοδο·
ότι η χρησιμοποίηση ενός νέου κοκκιδιοστατικού, της εναμμώνιας μαδυραμυκίνης, δικιμάστηκε με επιτυχία σε ορισμένα κράτη μέλη· ότι πρέπει να επιτραπεί προσωρινά το νέο αυτό πρόσθετο σε εθνικό επίπεδο, μέχρι να γίνει αποδεκτό σε κοινοτικό επίπεδο·
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Ζωωτροφών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Τα παραρτήματα της οδηγίας 70/524/ΕΟΚ τροποποιούνται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς τις διατάξεις της παρούσας οδηγίας το αργότερο στις 30 Ιουνίου 1989. Ενημερώνουν αμέσως την Επιτροπή σχετικά.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 14 Ιουλίου 1988.

Labels: 17